Voormalige polisiekommissaris in hegtenis geneemArgieffoto ŉ Voormalige waarnemende nasionale polisiekommissaris is Vrydagoggend op aanklagte van bedrog en korrupsie in hegtenis geneem. Moses Dlamini, woordvoerder van die Onafhanklike Polisieondersoekdirektoraat (Opod), het bevestig twee beamptes is vanoggend op dié aanklagte in hegtenis geneem. Dlamini het gesê dat die beamptes onderskeidelik ŉ luitenant-generaal en ŉ generaal-majoor is. Hy het ook bevestig die verdagtes is onderskeidelik 51 en 56 jaar oud. Hul name mag egter volgens wet nie bekendgemaak word voordat hulle in die hof verskyn het nie. Die twee beamptes se inhegtenisneming hou verband met beweerde tenderbedrog rakende die aanskaffing van blou ligte en ander toerusting ter waarde van meer as R86 miljoen. Die twee mans sal vanoggend in die Johannesburgse handelsmisdaadhof verskyn.